Sirp (ajaleht)

Sirp (endised nimed Sirp ja Vasar, Reede ja Kultuurileht) on Eesti Kultuuriministeeriumi valitsemisalas oleva riigi sihtasutuse toimetatav kultuuriajaleht, mis ilmub üks kord nädalas. Trükiti mustvalgena kuni aastani 2013.

Ajalehe kaasandena ilmub kord kuus ajaleht Diplomaatia, aastail 2007–2011 on ilmunud Roheline Värav ja 2006–2007 huumori lisaleht Kirp. 

Ajalehe Sirp ja Vasar esiknumber ilmus 5. oktoobril 1940. Aastatel 1989–1990 kandis ajaleht nime Reede, aastatel 1991–1994 Sirp, 1994–1997 Kultuurileht ning alates 1997. aastast jälle Sirp.

Toimetajad

2005–2013 oli ajalehe peatoimetaja Kaarel Tarand. 2013. aastal kuulutati uue peatoimetaja leidmiseks korraldatud konkurss läbikukkunuks ning novembris teatati, et peatoimetaja kohusetäitjaks saab Kaur Kender, kes ei osalenud konkursil. 20. detsembril 2013 valiti peatoimetajaks Ott Karulin, kes alustas tööd 2014. aasta alguses.

2019. aastast on peatoimetaja taas Kaarel Tarand, kes valiti ametisse konkursi kaudu.

Varasemaid peatoimetajaid: Anton Vaarandi, Debora Vaarandi, Oskar Urgart, Arnold Tulik, Lembit Remmelgas, Ants Saar, Olaf Utt (1961–1964), Harald Suislepp, Kalju Uibo, Erni Lõbu, Vello Pohla, Eduard Tinn, Ilmar Rattus, Toomas Kall, Mihkel Mutt. 

Ajalehe toimetuses on töötanud hulgaliselt kultuuritegelasi ja teenekaid kultuuritoimetajaid: Andres Ehin (peatoimetaja asetäitja), Boris Trull (vastutav sekretär), Heljo Ernesaks, Ene Maremäe, Endel Mallene, Doris Kareva (kirjandus), Ressi Kaera (kunst ja arhitektuur), Marek Strandberg (teadus), Endel Link (teater ja kino), Valdar Viires (muusika), Ülo Tuulik ja Endel Tennov (publitsistika), Jaak Olep (kunst ja arhitektuur), Priit Kuusk ja Tiina Šubin (muusika), Reet Neimar, Ivar Kosenkranius ja Vladimir Karasjov (teater ja kino), Sirje Kiin (sotsioloog), Heino Kermik (korrespondent), Toomas Kall (huumor), Jaan Kruusvall (publitsistika), Olev Remsu (huumor ja publitsistika), Trivimi Velliste (tõlkija), Ike Volkov (arhitektuur), Mall Jõgi-Kaevats (kirjandus), Elle Anupõld (toimetaja asetäitja), Jaak Allik (Tartu korrespondent), Mart Tarmak (publitsistika), Mirjam Peil (kunst), Silja Lättemäe (huumor), Tiina Käesel (kunst), Tõnu Soo (kujundus), Ursula Põks (tõlkija), Aino Tennov jpt.

Peatoimetaja vahetus 2013. aastal
2013. aasta novembris teatati, et toimetust hakkab juhtima Kaur Kender ning koondatakse nelja toimetaja (kirjandus-, filmi-, teadus- ja arhitektuuritoimetajad Doris Kareva, Tarmo Teder, Marek Strandberg ja Veronika Valk) ametikoht. Omal soovil lahkusid esseistikatoimetaja Valle-Sten Maiste ja muusikatoimetaja Tiina Mattisen. Kender ja tema meeskonnaliikmed on öelnud, et soovivad kajastada rohkem poliitikat, jätta Eesti "riigist selle elanikele normaalne mulje" ning muuhulgas käsitleda lehes rohkem arvutimänge. Uude toimetusse lubas Kender kaasata rühmituse ZA/UM liikmeid.

Muudatusi kritiseeriti ajakirjanduses ulatuslikult ebademokraatlikkuse, poliitilise angažeerituse ja nõrga kultuuripoliitilise põhjendatuse tõttu. Kriitikat pälvisid ka peatoimetaja vahetusele järgnenud protestiaktsioonid, mida peeti liialt emotsionaalseteks ja probleemi ülepaisutavateks.

Pärast ühe ajalehenumbri ilmumist loobus Kaur Kender ametist seoses Andres Aule protestiga, et lehe toimetaja Robert Kurvitz oli arvustanud ning avaldanud tema avalikkusega jagamata luulet. Peatoimetaja kohuseid täitis seejärel Lea Larin.

20. detsembril 2013 valiti ajalehe peatoimetajaks Ott Karulin.

Kultuurileht
Kultuurileht oli ajaleht, mida andis välja kirjastus Perioodika. Ilmus alates 11. veebruarist 1994 kuni 27. märtsini 1997, kord nädalas. Ajalehe peatoimetaja oli Tiina Tammer.

Vaata ka
 Kultuurimaa

Viited

Kirjandus
 Erni Lõbu. "Saarlaste toel Sirpi ja Vasarat toimetamas."  – Meie Maa 06. november 2007
 Olev Remsu. "Katse olla Kremlist punasem", Postimees 14. oktoober 2017

Välislingid
 Koduleht
 Sirp lahkus ajalehtede liidust erimeelsuste tõttu. ERR, 16. jaanuar 2009
 Ajalehe Sirp majandustegevust hakkab juhtima Toomas Väljataga. Postimees 15. jaanuar 2004 
 Kender tõi särtsu. ERR 26. november 2013 

Eesti kultuurilehed
Eesti nädalalehed